DA Den Europæiske Unions Tidende C 130/2

Høringskonsulentens endelige rapport i sag COMP/37.214 — DFB's centrale salg af medierettigheder

(efter artikel 15 i Kommissionens afgørelse (2001/462/EF, EKSF) af 23. maj 2001 om høringskonsulentens kompetenceområde under behandlingen af visse konkurrencesager — EFT L 162 af 19.6.2001, s. 21)

(2005/C 130/02)

(EØS-relevant tekst)

Beslutningen vedrører den tyske ligaforenings (Liga-Fußballverband e.V.) centrale salg af medierettighederne til fodboldkampene i mændenes første og anden division (Bundesliga og 2. Bundesliga). Ligaforeningen er en registreret forening og ordinært medlem af det tyske fodboldforbund (Deutscher Fußballbund — DFB).

Ved brev af 25. august 1998 anmodede DFB i henhold til artikel 2 og 4 i forordning nr. 17/62 om negativattest subsidiært individuel fritagelse efter traktatens artikel 81, stk. 3, for det centrale salg af radio- og tv-rettigheder samt andre tekniske udnyttelsesrettigheder til mesterskabskampene i mændenes første og anden division. Ligaforeningen, der blev oprettet i 2001 og overtog salgsfunktionerne fra DFB, overtog den 19. februar 2003 DFB's ændrede anmeldelse som sin egen.

Den 9. januar 1999 opfordrede Kommissionen i en meddelelse i De Europæiske Fællesskabers Tidende andre interesserede parter til at fremsætte deres bemærkninger (1). Ved beslutning af 22. oktober 2003 indledte den proceduren efter artikel 9, stk. 3, i forordning nr. 17 og offentliggjorde den 30. oktober 2003 en meddelelse i Den Europæiske Unions Tidende (2) om, at den agtede at stille sig positivt til de ændrede salgsarrangementer. Den modtog i denne forbindelse bemærkninger fra andre interesserede parter.

Med ikrafttrædelsen af Rådets forordning (EF) nr. 1/2003 den 1. maj 2004 bortfaldt ligaforeningens tidligere anmodning om negativattest eller individuel fritagelse, jf. artikel 34, stk. 1, i forordning nr. 1/2003.

I henhold til artikel 34, stk. 2, i forordning nr. 1/2003 var indledningen af proceduren efter artikel 9, stk. 3, i forordning nr. 17, der svarer til proceduren efter artikel 2, stk. 1, i gennemførelsesforordning nr. 773/2004, fortsat gældende.

Med virkning fra 1. maj 2004 fortsatte Kommissionen derfor på eget initiativ proceduren med henblik på vedtagelse af en beslutning efter kapitel III i forordning (EF) nr. 1/2003.

Kommissionen udsendte den 18. juni 2004 en foreløbig vurdering efter artikel 9, stk. 1, i forordning nr. 1/2003, der var rettet til ligaforeningen, og som DFB blev orienteret om.

Ved brev af 6. august 2004 sendte ligaforeningen ændrede tilsagn med hensyn til de centrale salgsarrangementer i henhold til artikel 9, stk. 1, i forordning (EF) nr. 1/2003.

I en meddelelse i Den Europæiske Unions Tidende i henhold til artikel 27, stk. 4, i forordning nr. 1/2003 opfordrede Kommissionen den 14. september 2004 andre interesserede parter til at fremsætte bemærkninger til de foreslåede tilsagn senest en måned efter offentliggørelsen. Disse bemærkninger blev videregivet til ligaforeningen.

På baggrund af ligaforeningens tilsagn mener Kommissionen ikke længere, at der er grund til at skride ind, og med forbehold af artikel 9, stk. 2, i forordning 1/2003 vil proceduren i denne sag blive indstillet.

Hverken ligaforeningen eller andre virksomheder stillede spørgsmål til høringskonsulenten om markedstesten, og der blev ikke fremsat anmodninger om yderligere oplysninger. Ligaforeningen har meddelt Kommissionen, at den var i besiddelse af de oplysninger, der var nødvendige for en vurdering af sagen.

På baggrund af ovenstående giver sagen ikke anledning til yderligere bemærkninger med hensyn til kontradiktionsretten.

Bruxelles, den 7. december 2004 Serge DURANDE

(1) EFT C 6 af 9.1.1999, s. 10.

(2) EUT C 261 af 30.10.2003, s. 13.